Die Suid-Afrikaanse tennisspeler Kevin Anderson sê sy onvermoë om aan te pas toe Roger Federer Donderdagaand in Londen voet op die petrol gesit het, was sy doodskoot.
Maar die soet is opgevolg deur suur, toe die Switser Federer met hom kat en muis gespeel het onderweg na ’n skoonstel-sege.
“Ek kon nie lekker aanpas by sommige dinge wat hy na my kant toe gegooi het nie. Hy het die spoed van die bal goed aangepas,” het Anderson gesê.
Anderson het homself lelik in die voet geskiet met dié nederlaag, aangesien hy daarmee ’n halfeind-afspraak met die vuurwarm Novak Djokovic gemaak het.
Die 37-jarige Federer het met sy oorwinning van 6-4, 6-3 oor Anderson die 15de keer in 16 verskynings in dié toernooi die halfeind gehaal, en vir die 14de keer boaan sy groep geëindig.